En medarbejder kom i klemme i en maskine på en virksomhed ved Thisted og måtte flyves på hospitalet. Arbejdstilsynet skal nu se på sagen.

En mand fik tidligt mandag aften et ben i klemme i en maskine. Ulykken skete klokken 17:50 på en fabrik nordvest for Thisted på Søndre Thorstedvej. - Manden er ikke i livsfare, men han blev fløjet til hospitalet i Aalborg, oplyser vagtchef ved Midt- og Vestjyllands Politi, Jens Claumarch. Ulykken skete angiveligt, mens den tilskadekomne arbejdede med H-jern. - Noget skulle flyttes, og manden glider og får derved sit ben i klemme, oplyser Jens Claumarch. Arbejdstilsynet vil nu blive kontaktet, og de skal så undersøge ulykken nærmere, oplyser vagtchefen.